**Ministru kabineta noteikumu projektu par izmaiņām māsas profesijas un specialitāšu nosaukumos un pārreģistrācijas kārtību sākotnējās ietekmes novērtējuma ziņojums (apvienotā anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: saskaņot māsas profesijas nosaukumu ar likuma "Par reglamentētajām profesijām un profesionālās kvalifikācijas atzīšanu" nākotnes redakcijā ietverto māsas (vispārējās aprūpes māsas) profesijas nosaukumu un saskaņot māsas profesijas specialitāšu nosaukumus; precizēt pārreģistrācijas kārtību māsas (vispārējās aprūpes māsas) profesijā saskaņā ar konceptuālā ziņojumā "Par māsas profesijas turpmāko attīstību" ietverto.  Risinājums: veikt grozījumus Ministru kabineta 2016. gada 24. maija noteikumos Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” un Ministru kabineta 2013.gada 5.novembra noteikumos Nr.1268 „Ārstniecības riska fonda darbības noteikumi”.  Spēkā stāšanās laiks: 2022.gada 1.janvāris |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekti izstrādāti atbilstoši 1) Valsts kontroles Revīzijas ziņojumā “Cilvēkresursi veselības aprūpē?”[[1]](#footnote-1);  2) Ministru kabineta 2017. gada 7. augusta rīkojumā Nr. 394 (prot. Nr. 37 34. §) “Par konceptuālo ziņojumu “Par veselības aprūpes sistēmas reformu””[[2]](#footnote-2);  3) Ministru kabineta 2019. gada 29.oktobra rīkojums Nr. 537 "Konceptuālais ziņojums "Par māsas profesijas turpmāko attīstību ""[[3]](#footnote-3) noteiktajam uzdevumam – Veselības ministrijai izstrādāt grozījumus, kas nepieciešami pasākumu ieviešanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā kritisko situāciju ar māsu nodrošinājumu Latvijas veselības aprūpes sistēmā, lai nodrošinātu profesijas pilnvērtību, viengabalainību un mobilitāti darba tirgū, Veselības ministrija izstrādāja Konceptuālo ziņojumu "Par māsas profesijas turpmāko attīstību” (turpmāk – Konceptuālais ziņojums), kurā piedāvāta rīcība trīs galvenajos virzienos:   * veikt grozījumus veselības un izglītības jomas normatīvajos aktos, kas nosaka kvalifikācijas prasības, profesionālās darbības uzdevumus, kompetenci māsas profesijā, lai māsas profesijas pamatizglītībā ietvertu padziļinātas kompetences, kas ir pielietojamas visās aprūpes jomās, tādejādi nodrošinot, ka persona pēc māsas (vispārējās aprūpes māsas) kvalifikācijas iegūšanas ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē. * ieviest jaunu pieeju māsas specializācijai, kuru var iegūt profesionālās pilnveides programmas ietvaros (līdzšinējais regulējums paredz, lai iegūtu pamatspecialitāti, pēc koledžas beigšanas jāturpina studijas augstskolā), vienlaikus dodot studējošiem izvēles iespēju paralēli pēdējā gada studijām apgūt profesionālās pilnveides programmu un iegūt specializāciju ātrāk; * atteikties no sertifikācijas procesa, tās ietvaros māsu specialitātes un papildspecialitātes aizstāt ar specializāciju noteiktās aprūpes jomās[[4]](#footnote-4).   2020.gada 7.oktobrī stājās spēkā likums “Grozījumi likumā "Par reglamentētajām profesijām un profesionālās kvalifikācijas atzīšanu"”, kas paredz, ka no 2022.gada 1.janvāra tiek mainīts reglamentētās profesijas veselības aprūpes jomā profesijas “Māsa (medicīnas māsa)” uz nosaukumu “Māsa (vispārējās aprūpes māsa)”. Tādējādi saskaņojot māsas (vispārējās aprūpes māsas) profesijas nosaukumu Eiropas Savienībā[[5]](#footnote-5).  Ir izstrādāts un apstiprināts māsas (vispārējās aprūpes māsas) profesijas standarts (piektais profesionālās kvalifikācijas līmenis (5.PKL), kas atbilst sestajam Latvijas kvalifikāciju ietvarstruktūras līmenim (6.LKI)), kas nosaka profesionālās darbības pienākumus, uzdevumus un to izpildei nepieciešamās prasmes zināšanas un kompetences[[6]](#footnote-6).  Kā arī veiktas izmaiņas Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" (turpmāk – Noteikumi Nr.268), lai māsa ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē un vienkāršojot māsas (vispārējās aprūpes māsas) profesijas specializāciju iegūšanu[[7]](#footnote-7).  Ārstniecības personu klasifikatorā, kas ir noteikts Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi Nr.317) 1.pielikumā, ir noteikti ārstniecības personu profesiju, specialitāšu saraksti un ārstnieciskās un diagnostiskās metodes māsu praksē. Ārstniecības personu profesiju un specialitāšu nosaukumi ir minēti Ministru kabineta 2013. gada 5. novembra noteikumu Nr. 1268 „Ārstniecības riska fonda darbības noteikumi” 3.pielikumā.  Saskaņā ar pastāvošo tiesisko regulējumu ārstniecības personu un ārstniecības atbalsta personu reģistrā (turpmāk – Reģistrs) iekļauj informāciju par māsām (medicīnas māsām), kuras: 1) apguvušas akreditētu māsas (medicīnas māsas) profesionālās vidējās izglītības programmu un ieguvušas diplomu par profesionālo vidējo izglītību (šobrīd šāda izglītības programma netiek realizēta – vēsturiski māsu skolas), 2) apguvušas akreditētu māsas (medicīnas māsas) pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību (tiks realizētas līdz 2022.gada 1.janvārim, medicīnas koledžas), 3) apguvušas akreditētu māsas (medicīnas māsas) otrā līmeņa profesionālās augstākās izglītības programmu un ieguvušas diplomu par profesionālo augstāko izglītību (šāda izglītības programma šobrīd tiek realizēta Rīgas Stradiņa universitātē un Latvijas Universitātē un tiks precizēta saskaņā ar profesijas standartu “Māsa (vispārējās aprūpes māsa)).  Noteikumos Nr.317 ir ietverts ārstniecības personu klasifikators (1.pielikuma 4.punkts), kurā ir norādīts, ka māsas (medicīnas māsa) profesijai ir septiņas pamatspecialitātes (Bērnu aprūpes māsa; Ambulatorās aprūpes māsa; Anestēzijas, intensīvās un neatliekamās aprūpes māsa; Ķirurģiskās aprūpes māsa; Operāciju māsa; Garīgās veselības aprūpes māsa; Internās aprūpes māsa) un sešas papildspecialitātes (Diabēta aprūpes māsa; Onkoloģiskās aprūpes māsa; Nieru aizstājējterapijas un nefroloģiskās aprūpes māsa; Fizikālās un rehabilitācijas medicīnas māsa; Transfuzioloģijas māsa; Neonatoloģijas māsa) un trīs ārstnieciskās un diagnostiskās metodes (Endoskopijas metode māsu praksē; Funkcionālās diagnostikas metode māsu praksē; Mākslīgās asinsrites metode māsu praksē).  Lai ieviestu konceptuālā ziņojuma "Par māsas profesijas turpmāko attīstību" II sadaļas 1. nodaļā ietverto 1. risinājumu un II sadaļas 2. nodaļā ietvertos pasākumus, Veselības ministrijā tika izveidota darba grupa (Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu”), kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, Sabiedrības ar ierobežotu atbildību "Rīgas Austrumu klīniskā universitātes slimnīca", Valsts sabiedrības ar ierobežotu atbildību "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. Darba grupa izstrādāja priekšlikumus Ministru kabineta noteikumu projektiem, kas nosaka: māsas (vispārējās aprūpes māsas) kompetenci profesijā un specializācijas jomās[[8]](#footnote-8) un pārejas nosacījumus pārreģistrācijai Ārstniecības personu un ārstniecības atbalsta personu reģistrā.  Veselības ministrija ir izstrādājusi šādus Ministru kabineta noteikumu projektus:  “Grozījumi Ministru kabineta 2016. gada 24. maija noteikumos Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”” (turpmāk – Noteikumu projekts Nr.317),  “Grozījumi Ministru kabineta 2013.gada 5.novembra noteikumos Nr.1268 „Ārstniecības riska fonda darbības noteikumi”” (turpmāk – Noteikumu projekts Nr.1268).  Noteikumu projekta Nr.317 un Noteikumu projekta Nr.1268 *izdošanas mērķis* – ir saskaņot noteikumos lietoto māsas profesijas nosaukumu ar likuma "Par reglamentētajām profesijām un profesionālās kvalifikācijas atzīšanu" nākotnes redakcijā ietverto māsas (vispārējās aprūpes māsas) profesijas nosaukumu. Kā arī saskaņot māsas profesijas specialitāšu nosaukumus ar Noteikumos Nr.268 (nākotnes redakcija) lietotajiem nosaukumiem.  *Noteikumu projektu būtība*:  No 2022.gada 1.janvāra tiek aizstāts profesijas nosaukums “Māsa (medicīnas māsa)” ar nosaukumu “Māsa (vispārējās aprūpes māsa)” un aktualizēti māsas profesijas specialitāšu nosaukumi (Noteikumu projekta Nr.317 1.1.punkts 1.6.- 1.10.punkts; Noteikumu projekta Nr.1268 1.2.- 1.12.punkts). Līdz ar to Noteikumu projektos ietvertais māsas profesijas nosaukums atbilst likuma "Par reglamentētajām profesijām un profesionālās kvalifikācijas atzīšanu" (turpmāk – Reglamentēto profesiju likums) nākotnes redakcijā ietvertajam māsas (vispārējās aprūpes māsas) profesijas nosaukumam. Un Noteikumu projektos ietvertie māsas specialitāšu nosaukumi atbilst Noteikumos Nr.268 nākotnes redakcijā noteiktajiem māsas profesijas specialitāšu noteikumiem.  Lai Noteikumu Nr.317 4.3.4.apakšpunktā noteiktais (ka Reģistrā var iekļaut informāciju par vecmāti, kura pēc māsas (medicīnas māsas) vai māsas (vispārējās aprūpes māsas) izglītības programmas apguvušas akreditētu pilna laika studiju programmu vecmātes izglītības ieguvei 18 mēnešu vai 3 000 stundu apjomā) būtu attiecināms gan uz personām ar iegūtu māsas (medicīnas māsas) kvalifikāciju, gan uz personām ar iegūtu māsas (vispārējās aprūpes māsas) kvalifikāciju, Noteikumu projekta 1.3.apakšpunktā paredzēts svītrot 4.3.4.apakšpunktā vārdus “(medicīnas māsas). Šāda pieeja ir arī ietverta Ārstniecības likuma 44.pantā definējot, ka māsa ir ārstniecības persona, kura ieguvusi izglītību atbilstoši likumā "Par reglamentētajām profesijām un profesionālās kvalifikācijas atzīšanu" noteiktajām prasībām.  Noteikumu projekts paredz papildināt Noteikumus Nr.317, ka Reģistrā tiks ietverta informācija par māsām, kuras būs apguvušas akreditētu māsas (vispārējās aprūpes māsas) otrā līmeņa profesionālās augstākās izglītības programmu un ieguvušas diplomu par profesionālo augstāko izglītību (Noteikumu projekta 1.2.punkts). Informāciju par ārstniecības personas medicīniskās izglītības dokumentu, kas apliecina profesionālās kvalifikācijas iegūšanu profesijā, Veselības inspekcija saņem Noteikumu Nr.317 noteiktajā kārtībā. Māsas (vispārējās aprūpes māsas) profesijas standartā[[9]](#footnote-9), kas ir saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, ir norādīta atsauce uz Latvijas kvalifikāciju ietvarstruktūru. Kā arī Ministru kabineta 2018. gada 9. oktobra noteikumi Nr. 626 "Noteikumi par obligāti piemērojamo profesiju standartu un profesionālās kvalifikācijas prasību sarakstu un tajā iekļauto profesiju standartu un profesionālās kvalifikācijas prasību publiskošanas kārtību" nosaka, ka māsas (vispārējās aprūpes māsas profesija) ir piektā profesionālās kvalifikācijas līmeņa profesija (atbilst sestajam Latvijas kvalifikāciju ietvarstruktūras līmenim).  Kā arī Veselības inspekcija no izglītības iestādēm saņems informāciju arī par māsām, kuras būs apguvušas profesionālās pilnveides programmu kādā no māsas (vispārējās aprūpes māsas) specializācijas jomām. Izglītojamajam, kurš apguvis profesionālās pilnveides izglītības programmu, tiek izsniegta apliecība par profesionālās pilnveides izglītības ieguvi[[10]](#footnote-10). Proti, Noteikumu Nr.317 5.punkts nosaka, ka informāciju par ārstniecības personas medicīniskās izglītības dokumentu, kas apliecina profesionālās kvalifikācijas iegūšanu profesijā vai pamatspecialitātē, apakšspecialitātē vai papildspecialitātē, izglītības iestāde, kura attiecīgo izglītības dokumentu izsniegusi, papīra vai elektroniska dokumenta formā iesniedz inspekcijā piecu darbdienu laikā pēc izglītības dokumenta izsniegšanas. Kā arī Noteikumi Nr.317 nosaka iesniedzamo informāciju. Valsts pārvaldes pakalpojums “Reģistrā iekļaujamā informācija” ir pieejams izmantojot neklātienes kanālus. Noteikumu projekts neparedz izmaiņas šajā pakalpojumā.  Noteikumu projekts Nr.317 neparedz ieviest jaunus pakalpojumus vai jaunas informācijas un komunikācijas tehnoloģiju sistēmas vai pilnveidot esošās.  Noteikumu projekta 1.4.punkts nosaka, ka māsa, kurai ir derīgs specialitātes sertifikāts, arī turpmāk būs tiesīga turpināt savu profesionālo darbību līdz sertifikāta derīguma termiņa beigām. Resertifikācija nebūs jākārto[[11]](#footnote-11). Iepriekš minētās māsas no 2022.gada 1.janvāra ir tiesīgas strādāt māsas (vispārējās aprūpes māsas) profesijā un pārreģistrāciju veic māsas (vispārējās aprūpes māsas) profesijā.  Māsām, kuras ir reģistrētas Reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz 17.04.2009.[[12]](#footnote-12), piešķirtie ārstniecības personas sertifikāti ir spēkā līdz 2022. gada 31. decembrim[[13]](#footnote-13). Šīs māsas ir tiesīgas strādāt māsas (vispārējās aprūpes māsas) profesijā un pārreģistrāciju veic māsas (vispārējās aprūpes māsas profesijā).  Saskaņā ar Noteikumos Nr.268 nākotnes redakcijā noteikto māsas profesijas būs četras pamatspecialitātes: māsas (vispārējās aprūpes māsa) specializācija bērnu aprūpē, māsas (vispārējās aprūpes māsas) specializācija psihiatrijā un narkoloģijā, māsas (vispārējās aprūpes māsas) specializācija perioperatīvajā aprūpē un māsas (vispārējās aprūpes māsas) specializācija anestēzijā un intensīvajā aprūpē. Noteikumu projekta Nr.317 1.4.apakšpunkts nosaka, ka no 2022.gada 1.janvāra māsai, kurai 2021.gada 31.decembrī ir derīgs ārstniecības personas sertifikāts bērnu aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija bērnu aprūpē, anestēzijas, intensīvās un neatliekamās aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija anestēzijas un intensīvajā aprūpē, operāciju māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija perioperatīvajā aprūpē, garīgās veselības aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija psihiatriskajā un narkoloģiskajā aprūpē. Patstāvīgi nodarboties ar ārstniecību iepriekš minētajās pamatspecialitātēs atbilstoši MK 268 noteiktajai kompetencei varēs strādāt arī māsas, kuras līdz 2022.gada 1.augustam ir ieguvušas izglītības dokumentu par attiecīgās specialitātes apguvi. Māsas, kurām ir tiesības patstāvīgi praktizēt iepriekš minētajās pamatspecialitātēs, veic parreģistrāciju Noteikumu projekta Nr.317 noteiktajā kārtībā.  Noteikumu projekts Nr.317 paredz izmaiņas Noteikumu Nr.317 1.pielikuma 5.punktā ietvertajā ārstniecisko un diagnostisko metožu klasifikatorā (Noteikumu projekta Nr.317 1.10.apakšpunkts). Konceptuālā ziņojuma 87.punktā un 6.tabulā ir noteiktas deviņas ārstniecības un diagnostikas metodes māsu praksē: mākslīgās asinsrites metode māsu praksē; funkcionālās diagnostikas metode māsu praksē; endoskopijas metode māsu praksē; diabēta aprūpes māsa; onkoloģiskās aprūpes māsa; nieru aizstājējterapijas un nefroloģiskās aprūpes māsa; fizikālās un rehabilitācijas medicīnas māsa; transfuzioloģijas māsa; neonatoloģijas māsa.  Noteikumu projekta Nr.317 izstrādes gaitā Latvijas Māsu asociācija diskusijās ar māsu profesionālajām apvienībām un ārstu un funkcionālo speciālistu profesionālajām organizācijām secināja, ka:   * māsas profesijas papildspecialitāte diabēta aprūpes māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē - “Diabēta pacientu apmācības metode māsu praksē”; * māsas profesijas papildspecialitātes “Onkoloģiskās aprūpes māsa” vispārējie onkoloģisko pacientu aprūpes jautājumi ir integrēti māsas (vispārējās aprūpes māsas) kompetencē. Latvijas Māsu asociācija rekomendē, ka māsai (vispārējās aprūpes māsai), kura piedalās ķīmijterapijā un staru terapijā ir nepieciešama apmācība šo darbību veikšanā; * māsas profesijas papildspecialitāte transfuzioloģijas māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē – “Transfuzioloģijas metode māsas praksē”. Latvijas Māsu asociācija rekomendē, ka māsai (vispārējās aprūpes māsai), kura uzsāk darbu asins kabinetos ir nepieciešama apmācība; * māsas profesijas papildspecialitāte hemodialīzes un nieru transplantācijas māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē – “Nieru aizstājterapijas metode”;   Māsas profesijas papildspecialitātes “Fizikālās un rehabilitācijas medicīnas māsa” vispārējie pacientu rehabilitācijas jautājumi ir integrēti māsas (vispārējās aprūpes māsas) kompetencē. Vienlaikus Latvijas Māsu asociācija rekomendē, ka māsai (vispārējās aprūpes māsai), kura strādā rehabilitācijas nodaļā vai centros ir nepieciešama apmācība pacientu rehabilitācijas jautājumos.  Ārstniecības likuma 44.pantā definēts, ka māsa ir ārstniecības persona, kura ieguvusi izglītību atbilstoši likumā "Par reglamentētajām profesijām un profesionālās kvalifikācijas atzīšanu" noteiktajām prasībām, līdz ar to Noteikumu projektā 1.10.apakšpunktā un noteikumu 1. pielikuma 5.3. apakšpunktā tiek lietots termins "māsa".  Noteikumu projekts Nr.317 neparedz izmaiņas ārstnieciskā un diagnostiskā metodē “Endoskopijas metode māsu praksē” un “Funkcionālās diagnostikas metode māsu praksē”.  Ņemot vērā, ka jauno māsu profesionālās attīstības konceptuālo risinājumu plānots ieviests ne vēlāk kā līdz 2021.gada 31.decembrim,[[14]](#footnote-14) Noteikumu projekts Nr.317 un Noteikumu projekts Nr.1268 stājas spēkā 2022.gada 1.janvārī (Noteikumu projekta Nr.317 2.punkts, Noteikumu projekts Nr.1268 2.punkts).  Noteikumu projekta Nr.1268 1.1.apakšpunkts paredz veikt tehnisku precizējumu - svītrot Noteikumos Nr. 1268 3. pielikuma 13. rindu, ņemot vērā, ka specialitāte “Katastrofu medicīnas ārsts” nav noteikta Ārstniecības personu klasifikatorā[[15]](#footnote-15). |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta Nr.317 izstrādei Veselības ministrijā tika izveidota darba grupa (Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu”), kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, Sabiedrības ar ierobežotu atbildību "Rīgas Austrumu klīniskā universitātes slimnīca", Valsts sabiedrības ar ierobežotu atbildību "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekti attiecas uz: māsām, ārstniecības iestādēm, Veselības inspekciju, Nacionālo veselības dienestu, Slimību profilakses un kontroles centru, izglītības iestādēm, kas īsteno māsas izglītības programmu, Latvijas Māsu asociāciju.  Saskaņā ar Noteikumu 4.12.apakšpunktu Reģistrā iekļauj informāciju par personām, kuru ārvalstīs iegūtā profesionālā kvalifikācija ir atzīta Latvijā atbilstoši likumam "Par reglamentētajām profesijām un profesionālās kvalifikācijas atzīšanu". |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektu tiesiskā regulējuma ietekme uz tautsaimniecību un sabiedrības mērķgrupām:  Noteikumu projektiem nav ietekme uz uzņēmējdarbības vidi, uz vidi un nevalstiskajām organizācijām. Noteikumu projekti neierobežo konkurenci.  Noteikumu projektu ietekme uz veselību un sabiedrību: māsa savā profesionālās darbības ietvarā var būt mobilāka un pieejamāka darba tirgū pakalpojumu nodrošināšanai, vienlaikus tiek nodrošināta iespēja specializēties atbilstoši nepieciešamībai. Aprūpes pamats veselības veicināšana un slimību profilakse. Kvalitatīva aprūpe (pacientu aprūpi nodrošina patstāvīgi praktizēttiesīga māsa). Uz indivīdu centrēta aprūpe. Pacientu drošība un risku pārvaldība.  Noteikumu projekti nerada situāciju, kas pasliktinātu darba tirgū esošo māsu iespēju strādāt profesijā, tieši pretēji māsām tiek nodrošināta lielāka mobilitāte darba tirgū. Līdz ar to Noteikumu projektos minētajām izmaiņām nav ietekmes uz administratīvo slogu.  Noteikumu projekts neietekmē profesionālās kvalifikācijas atzīšanas jautājumus un nenosaka prasības, lai iegūtu tiesības veikt patstāvīgu profesionālo darbību. Profesionālās kvalifikācijas atzīšana (t.sk. profesionālās kvalifikācijas atzīšana māsas (vispārējās aprūpes māsas) profesijā, pamatspecialitātēs) notiek saskaņā ar likumu "Par reglamentētajām profesijām un profesionālās kvalifikācijas atzīšanu". |
| 3. | Administratīvo izmaksu monetārs novērtējums | Noteikumu projektos ietvertajam tiesiskajam regulējumam nav ietekme uz administratīvajām izmaksām. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Veicot grozījumus Noteikumu Nr.317 ietvertajā ārstniecības personu profesiju sarakstā un ārstniecības personu klasifikatorā ir nepieciešami atbilstoši grozījumi Noteikumos Nr.1268. Veselības ministrija ir sagatavojusi apvienoto anotāciju šādiem tiesību aktiem:   1. Ministru kabineta noteikumu projekts „Grozījumi Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība””; 2. Ministru kabineta noteikumu projekts “Grozījumi Ministru kabineta 2013.gada 5.novembra noteikumos Nr. 1268 „Ārstniecības riska fonda darbības noteikumi”” (grozījumi saistīti ar Noteikumu projektā veiktajām izmaiņām ārstniecības personu klasifikatorā).   Iepriekš minētie Ministru kabineta noteikumu projekti izskatīšanai Ministru kabineta sēdē tiks virzīti vienlaicīgi.  Lai aktualizētu māsas profesijas un specializāciju nosaukumus nepieciešams veikt grozījumus arī Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”. Pēc Noteikumu projektu izskatīšanas un apstiprināšanas Ministru kabinetā, Veselības ministrija iesniegs Labklājības ministrijā priekšlikumus grozījumiem Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta Konceptuālā ziņojuma "Par māsas profesijas turpmāko attīstību "izstrādes laikā. Par Noteikumu projektu tiek organizēta publiskā apspriede. Noteikumu projekts ir pieejams Ministru kabineta tīmekļa vietnē www.mk.gov.lv (sadaļā „Tiesību aktu projekti”). |
| 2. | Sabiedrības līdzdalība projekta izstrādē | Noteikumu projekts 03.03.2021. tika publicēts Veselības ministrijas tīmekļvietnē <https://www.vm.gov.lv/lv/jaunums/publiskai-apspriesanai-lidz-14aprilim-nodoti-grozijumi-ministru-kabineta-noteikumos-nr317-un-nr1268-masas-profesijas-nosaukuma-saskanosanai>  Noteikumu projekts ir pieejams Ministru kabineta tīmekļa vietnē www.mk.gov.lv (sadaļā „Tiesību aktu projekti”).  Noteikumu projekta publiskās apspriešanas laikā tika saņemts viens jautājums no ambulatorās aprūpes māsas un priekšlikumi no VSIA "Paula Stradiņa klīniskā universitātes slimnīca", Rīgas Stradiņa universitātes un Veselības inspekcijas. Kā arī SIA “Rīgas Austrumu klīniskā universitātes slimnīca” informēja, ka nav priekšlikumu par Noteikumu projektiem Nr.317 un Nr.1268. |
| 3. | Sabiedrības līdzdalības rezultāti | Publiskās apspriedes kopsavilkums ir publicēts Veselības ministrijas mājaslapā sadaļā "Sabiedrības līdzdalība".  *Ambulatorās aprūpes māsas jautājums* - vai ņemot vērā izmaiņas pārreģistrācijas kārtībā, paliks spēkā tas, ka, ja māsu reģistra termiņa laikā esmu ieguvusi profesionālo bakalauru māszinībās, tad pārreģistrācijai varēšu uzrādīt šo diplomu un ar to būs pietiekami?  Veselības ministrijas atbilde: Arī turpmāk būs iespēja māsai veikt pārreģistrāciju, ja māsa reģistra termiņa laikā būs ieguvusi profesionālo bakalauru māszinībās. Ja māsa reģistra termiņa laikā iegūst augstāku izglītības pakāpi (piemēram, pēc koledžas iegūst bakalauru māszinībās), tad nākamais reģistra derīguma termiņš tiek pagarināts uz pieciem gadiem, pamatojoties uz šo iegūto izglītības dokumentu māsas profesijā. Protams, māsai jāiesniedz iesniegums Veselības inspekcijā ar lūgumu veikt pārreģistrāciju un jāpievieno diploma kopija, lai izskatot iesniegumu, Veselības inspekcijas darbinieki var pārliecināties, ka māsa vēlas pagarināt reģistru pamatojoties uz reģistra termiņa laikā iegūtu augstākas izglītības pakāpes diplomu māsas profesijā.  *VSIA "Paula Stradiņa klīniskā universitātes slimnīca" un Rīgas Stradiņa universitātes priekšlikums*: Papildināt Noteikumu projekta Nr.317 1.5.apakšpunktu, kas paredz noteikumus papildināt ar 60.10 3.apakšpunktu, ka ķirurģiskās aprūpes māsas no 01.01.2022. drīkst patstāvīgi nodarboties ar ārstniecību operāciju māsas pamatspecialitātē, jo tieši ķirurģiskās aprūpes māsas ir iesaistītas pacientu aprūpē pirms pēc operācijas.  Veselības ministrijas atbilde: Priekšlikuma būtība ir noteikt, ka ķirurģiskās aprūpes māsa, kurai 2021.gada 31.decembrī ir derīgs ķirurģiskās aprūpes māsas sertifikāts no 2022.gada 1.janvāra būtu tiesīga patstāvīgi strādāt perioperatīvajā aprūpē (operāciju māsas pienākumi). Kā arī patstāvīgas prakses tiesības perioperatīvajā aprūpē iegūtu personas, kuras līdz 2022.gada 1.augustam ieguvušas izglītības dokumentu par ķirurģiskās aprūpes māsas specialitātes apguvi. Māsas (vispārējās aprūpes māsas) profesijas koncepts šādu pieeju neparedz. Māsas profesijas pamatizglītībā ietvertas plašākas kompetences, māsa būs tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē profesijas ietvaros, bez noteiktas prasības iegūt specialitāti augstākās izglītības studiju ietvaros[[16]](#footnote-16). Turklāt ir noteiktas konkrētas māsas (vispārējās aprūpes māsas) specializācijas jomas, kur viena no tām ir māsas (vispārējās aprūpes māsas) specializācija perioperatīvās aprūpē[[17]](#footnote-17). Vienlaikus norādām, ka Noteikumi Nr.268 ir nodefinēta māsas (vispārējās aprūpes māsas) ar specializāciju perioperatīvajā aprūpē kompetence[[18]](#footnote-18). Māsas (vispārējās aprūpes māsas) ar specializāciju perioperatīvajā aprūpē kompetencē ir: pacienta pirmsoperācijas aprūpe (piemēram, pareiza pacienta pozicionēšanas tehnika un tehnisko risinājumu izvēle atbilstoši pacienta individuālajām īpatnībām, operācijas vai invazīvās procedūras veidam un pacienta pozicionēšana), darbības operācijas laikā, pēcoperācijas aprūpe. Būtiski ir uzsvērt, ka māsas (vispārējās aprūpes māsas) ar specializāciju perioperatīvajā aprūpē ietvertās prasmes nav līdzšinējās ķirurģiskās aprūpes māsas kompetencē, kā arī nav māsas (vispārējās aprūpes māsas) profesijas kompetencē, līdz ar to ķirurģiskās aprūpes māsa nav tiesīga strādāt kā māsa (vispārējās aprūpes māsa) perioperatīvajā aprūpē. Veselības ministrija ir saņēmusi Latvijas Māsu asociācijas viedokli par VSIA "Paula Stradiņa klīniskā universitātes slimnīca" un Rīgas Stradiņa universitātes priekšlikumu[[19]](#footnote-19). Latvijas Māsu asociācija nepiekrīt izteiktajam priekšlikumam šādu iemeslu dēļ:  1) ķirurģijas māsas objektīvi nevar strādāt kā vispārējās aprūpes māsas ar perioperatīvām kompetencēm, ja tādas nav apgūtas vai iepriekš nav gūta attiecīga operācijas māsas specializācija;  2) arī citu specializāciju māsas, piemēram, bērnu aprūpes māsas, veic pirms/pēc operatīvo pacienta sagatavošanu un aprūpi;  3) pirms operācijas sagatavošana ir tikai daļa no perioperatīvās aprūpes procesa.  Ņemot vērā iepriekš minēto VSIA "Paula Stradiņa klīniskā universitātes slimnīca" un Rīgas Stradiņa universitātes priekšlikums nav ņemts vērā.  *Veselības inspekcijas priekšlikumi* Noteikumu projektam Nr.317:   1. izslēgt Noteikumu projekta Nr.317 1.9.apakšpunktā māsu specializāciju nosaukumos vārdu „specializācija”, tādējādi, nodrošinot, ka šo noteikumu 1.pielikuma 4.punktā vienoti tiks izmantots profesijas nosaukums nevis specializācijas; 2. papildināt Noteikumu projektu anotāciju ar atsauci uz Eiropas Parlamenta un Padomes Direktīvas 2013/55/ES (2013.gada 20. novembris), ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu ( IMI regulu) 21.a panta 23) apakšpunktu, tādējādi pamatojot saskaņotu māsas (vispārējās aprūpes māsas) profesijas nosaukumu Eiropas Savienībā; 3. papildināt Noteikumu projektu anotācijas IV sadaļu, lai aktualizētu māsas profesijas un specializāciju nosaukumus, ir nepieciešams veikt grozījumus Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”.   Veselības ministrija Veselības inspekcijas priekšlikumus ir ņēmusi vērā un vienlaikus informējam, ka pēc Noteikumu projektu izskatīšanas un apstiprināšanas Ministru kabinetā, Veselības ministrija iesniegs Labklājības ministrijā priekšlikumus grozījumiem Ministru kabineta 2017.gada 23.maija noteikumos Nr.264 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām”.  Veselības ministrija piekrīt Izglītības un zinātnes ministrijas 10.06.2021. atzinumā Nr. 4-4.1e/21/2228 izteiktajam iebildumam: “Noteikumos Nr.317 svītrot vārdu “akreditētas” visos punktos, kur minētas “akreditētas … izglītības programmas”. Vārda “akreditēta” lietošana Noteikumos Nr. 317 ir tautoloģija, jo saskaņā ar Augstskolu likumu, Izglītības likumu un citiem normatīvajiem aktiem izglītības iestādes nedrīkst izsniegt valsts atzītus augstāko izglītību apliecinošus dokumentus, ja izglītības programma nav akreditēta saskaņā ar noteikto regulējumu.” Veselības ministrija atbilstoši iebildumam pārskatīs Noteikumos Nr.317 lietotās terminoloģijas atbilstību Augstskolu likuma, Izglītības likuma un citu normatīvo aktu prasībām, kas nosaka, ka izglītības iestādes nedrīkst izsniegt valsts atzītus augstāko izglītību apliecinošus dokumentus, ja izglītības programma nav akreditēta saskaņā ar noteikto regulējumu. Vienlaikus vēršam uzmanību, ka Noteikumos ir ietverti izglītības dokumenti, kas līdz Noteikumos Nr.317 noteiktam datumam deva tiesības personai ar attiecīgu izglītības dokumentu reģistrēties Reģistrā un ir būtiski Noteikumos Nr.317 attiecīgos ierakstus saglabāt, lai saglabātu tiesisko pamatojumu attiecīgās personas reģistrācijai Reģistrā. Piemēram, masieriem Noteikumos ir noteikti piecas dažādas izglītības ieguves iespējas, no kurām viens izglītības ieguves veids ir aktuāls šobrīd, bet pārējie četri izglītības ieguves veidi ir vēsturiski, kas līdz noteiktam datumam deva tiesības personai reģistrēties Reģistrā, līdz ar to veidojot tiesisko pamatojumu attiecīgās personas reģistrācijai Reģistrā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, Nacionālais veselības dienests, ārstniecības iestādes, izglītības iestādes, Latvijas Māsu asociācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministrs D. Pavļuts

Vīza: Valsts sekretāre I. Dreika

Roga 67876093

[dace.roga@vm.gov.lv](mailto:dace.roga@vm.gov.lv)

1. Pieejams: <http://www.lrvk.gov.lv/revizija/cilvekresursi-veselibas-aprupe/> [↑](#footnote-ref-1)
2. http://polsis.mk.gov.lv/documents/5973 [↑](#footnote-ref-2)
3. MK 29.10.2019. rīkojums Nr. 537 "Par konceptuālo ziņojumu "Par māsas profesijas turpmāko attīstību"" Pieejams: <https://likumi.lv/ta/id/310369> [↑](#footnote-ref-3)
4. Konceptuālā ziņojuma "Par māsas profesijas turpmāko attīstību" 4.punkts [↑](#footnote-ref-4)
5. Eiropas Parlamenta un Padomes Direktīva 2013/55/ES (2013.gada 20. novembris), ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu ( IMI regulu) 21.a panta 23) apakšpunkts [↑](#footnote-ref-5)
6. Māsas (vispārējās aprūpes māsas) profesijas standarts saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, protokols Nr. 6

   Pieejams: https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-6)
7. Ministru kabineta 2020. gada 10. decembra noteikumi Nr. 737 "Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"" [↑](#footnote-ref-7)
8. Ministru kabineta 2020. gada 10. decembra noteikumi Nr. 737 "Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"" [↑](#footnote-ref-8)
9. Māsas (vispārējās aprūpes māsas) profesijas standarts https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-9)
10. Profesionālās izglītības likuma 6.panta piektā daļa [↑](#footnote-ref-10)
11. Konceptuālā ziņojuma 99. punkts [↑](#footnote-ref-11)
12. Ministru kabineta 2009. gada 24. marta noteikumu Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" spēkā stāšanās datums. [↑](#footnote-ref-12)
13. Ministru kabineta 2009. gada 24. marta noteikumu Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" 636.punkts [↑](#footnote-ref-13)
14. Konceptuālā ziņojuma 14.punkts [↑](#footnote-ref-14)
15. Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība" 1.pielikuma 4.punkts [↑](#footnote-ref-15)
16. Konceptuālais ziņojuma "Par māsas profesijas turpmāko attīstību” 85.punkts [↑](#footnote-ref-16)
17. Konceptuālais ziņojuma "Par māsas profesijas turpmāko attīstību” 6.tabula [↑](#footnote-ref-17)
18. Ministru kabineta 2009. gada 24. marta noteikumu Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" 6.5.apakšnodaļa (nākotnes redakcija spēkā no 01.01.2022, pieejams: https://likumi.lv/ta/id/190610/redakcijas-datums/2022/01/01) [↑](#footnote-ref-18)
19. Latvijas Māsu asociācijas 2021.gada 19.aprīļa vēstule Nr. NrLMa-1212021 [↑](#footnote-ref-19)